**Yn hh**

vvv

**Cofnodion Cyfarfod Rhithiol y Pwyllgor Gwaith a gynhaliwyd**

**brynhawn Iau y 17eg o Chwefror 2022 2:00 y.p.**

**Yn Bresennol**

Iona Evans Cadeirydd

Hywel Madog Jones Is-gadeirydd

Margaret Roberts Trysorydd

Gareth Wyn Jones Ysgrifennydd

Duncan Brown, Robert Evans, John Griffith, Dafydd Lewis, Carys Parry, Gwyn Roberts, Iwan Roberts, Alan Williams, Phillip Williams a Jackie Willmington (Ysgrifennydd Cofnodion).

1. **GAIR O GROESO GAN Y CADEIRYDD**

Croesawodd y Cadeirydd bawb i gyfarfod rhithiol arall gan nodi ei bod o fantais nad oedd rhaid teithio o ystyried y rhagolwg am dywydd garw.

**2. YMDDIHEURIADAU AM ABSENOLDEB**

Derbyniwyd ymddiheuriadau oddi wrth Eirian Davies, Haf Meredydd ac Elizabeth Roberts.

**3. DERBYN COFNODION CYFARFOD O’R PWYLLGOR GWAITH A GYNHALIWYD AR DACHWEDD 18fed  2021**

Cynigiodd Iwan Roberts ac eiliodd Hywel Madog Jones dderbyn cofnodion y cyfarfod fel rhai cywir.

**4**. **MATERION YN CODI O’R COFNODION**

(i) Cofnod 5 (iii): Ymholi ar gyfer lleoliad cyfarfodydd yn y dyfodol Penderfynwyd parhau â’r cynllun i gynnal cyfarfod mis Mai ym Mhrifysgol Aberystwyth gan ofyn am ystafell gyda chyfleusterau cynhadledd fideo i unrhyw aelodau sy’n anfodlon cwrdd wyneb yn wyneb (**pwynt gweithredu Ysgrifennydd**).

(ii) Cofnod 7: Cyfeiriadau e-bost anghywir ym maes data y Gymdeithas Gweler eitem 12 iv.

(iii) Cofnod 10 Cofnodi planhigion yn blodeuo dros y Calan . Adroddodd Iwan Roberts fod ychydig o aelodau wedi mwynhau chwilio am flodau yn ardal Rhuthun ar y 4ydd Ionawr. Ychwanegodd Jackie Willmington i ddau aelod gofnodi blodau yn ardal Rhydypennau ar ôl clywed am y digwyddiad drwy’r Gymdeithas. Diolchodd y Cadeirydd i’r rhai a gyfrannodd. Penderfynwyd trefnu ymdrech mwy ffurfiol y flwyddyn nesaf a hyrwyddo’r digwyddiad yn y Cylchlythyr (**pwynt gweithredu Trefnyddion a Golygydd y Cylchlythyr**).

**5. HYNT A HELYNT Pl@ntNet**

Adroddodd John Griffith iddo drosglwyddo tua 2.250 allan o 2,500 enw Cymraeg swyddogol i Pl@ntNet. Diolchodd i Duncan Brown am olygu’r rhestr. Diolchodd y Cadeirydd i’r ddau am waith ardderchog.

Awgrymodd John gynnal “Taith Blodau” gan ddefnyddio Pl@ntNet. Cytunwyd y byddai John a’r Is-gadeirydd yn trafod lleoliad addas (**pwynt gweithredu**). Awgrymwyd hefyd hyrwyddo fersiwn Cymraeg Pl@ntNet ar ein stondin yn yr Eisteddfod Genedlaethol (**pwynt gweithredu Pwyllgor Marchnata**).

**6. SWYDDOGION NEWYDD**

Gofynnodd y Cadeirydd i aelodau ddechrau chwilio am aelodau newydd o’r PG mewn da bryd cyn y Cyfarfod Blynyddol. Dywedodd Duncan ei fod yn meddwl y byddai Dominik Kervegant yn fodlon ymuno â’r PG a chytunodd i’w wahodd (**pwynt gweithredu**).

Dywedodd Rob Evans ei fod yn dymuno ymddeol o fod yn Ysgrifennydd Aelodaeth oherwydd gwaith cynyddol yn cyhoeddi “Y Wennol”. Cytunwyd i apelio am wirfoddolwr yn y rhifyn nesaf o’r Cylchlythyr (**pwynt gweithredu**).

Mynegwyd pryder nad yw Twm Elias wedi derbyn neges am yr Is-lywyddiaeth oherwydd newid yn ei gyfeiriad e-bost. Cytunwyd i ail-gysylltu ag ef (**pwynt gweithredu**).

**7. RHAGLEN DEITHIAU A’R CYLCHLYTHYR**

Adroddwyd i ychydig o aelodau fynegi awydd i weld rhaglen gweithgareddau chwe mis yn dychwelyd i’r Cylchlythyr, er bod eraill yn fodlon chwilio’r wefan am fanylion teithiau. Ystyriwyd cyhoeddi’r Cylchlythyr mwy na dwywaith y flwyddyn ond cytunodd Hywel Madog Jones ac Iwan Roberts ei bod yn amhosibl ar hyn o bryd i drefnu teithiau mwy na mis ymlaen llaw.

[Torrodd linc y Cadeirydd a phenderfynwyd parhau gyda’r Is-gadeirydd yn y gadair.]

Tynnodd Gwyn Roberts sylw at erthygl yn rhifyn diweddaf y Cylchlythyr ynglŷn â thaith i ddod ac esboniodd ei fod yn dymuno cynnwys o leiaf un eitem o’r fath ym mhob rhifyn. Cytunwyd y byddai Trefnyddion y tair ardal a Golygydd y Cylchlythyr yn cynnal sgwrs am gyhoeddi’r rhaglen (**pwynt gweithredu**).

**8. TAITH I’R HEN OGLEDD**

Adroddodd John Griffith fod 22 aelod yn bwriadu cymryd rhan yn y digwyddiad. Diolchodd yr Is-gadeirydd i John.

**9. MANYLION GWYLIAU DORSET**

Adroddodd Carys Parry fod y gwyliau’n debyg o ddigwydd ym mis Ebrill fel y cynlluniwyd. Dywedodd ei bod yn gobeithio dosbarthu manylion y gweithgareddau a manylion cyswllt y grŵp yn fuan. Esboniodd fod y gwesty’n llawn ac y byddai angen talu erbyn 16eg Mawrth. Diolchwyd i Carys gan yr Is-gadeirydd.

[Ailsefydlwyd linc y Cadeirydd a sefydlwyd linc yr Ysgrifennydd Aelodaeth.]

**10. TREFNIADAU’R GYNHADLEDD**

Cadarnhaodd y Cadeirydd fod y Gymdeithas yn gobeithio cynnal y Gynhadledd Flynyddol yng Ngwesty’r Celt, Caernarfon ar benwythnos 28-30 mis Hydref 2022. Dywedodd y Trysorydd fod 5 aelod wedi talu cyn i Gynhadledd 2020 gael ei chanslo a nodwyd y dylid cysylltu â nhw ynglŷn â’r dyddiad newydd (**pwynt gweithredu**). Penderfynwyd anfon ffurflen gofrestru gyda’r Cylchlythyr ym mis Awst a gofyn iddi gael ei dychwelyd o fewn mis (**pwynt gweithredu**).

Nid oedd mwyafrif o blaid cynnal y Cyfarfod Blynyddol ar wahân i’r Gynhadledd ond penderfynwyd gofyn a oedd cyfleusterau technegol yn y gwesty a fyddai’n galluogi i aelodau ymuno â’r CB o bell (**pwynt gweithredu**).

Dywedodd yr Ysgrifennydd y byddai’n sicrhau bod Ieuan Wyn yn dal i fod yn fodlon rhoi sgwrs ar y nos Wener ac arwain taith ddydd Sadwrn (**pwynt gweithredu**).

**11. TREFNU TEITHIAU AR Y CYD**

Gofynnodd John Griffith a fyddai’r Trefnyddion yn ystyried awgrymiadau ar gyfer teithiau ar y cyd. Dywedodd yr Is-gadeirydd y byddai’n croesawu unrhyw gynlluniau o’r fath ac awgrymodd wahodd John i Gyfarfod y Trefnyddion a Golygydd y Cylchlythyr (gweler eitem 7).

**12. ADRODDIADAU’R SWYDDOGION A’R IS-BWYLLGORAU**

i) Y Pwyllgor Marchnata

Adroddodd yr Is-gadeirydd i’r PM gwrdd ddydd Llun a phenderfynu ail-gydio yn y cynlluniau a oedd ar y gweill pan ganslwyd Eisteddfod 2020. Dywedodd fod byrddau wedi’u prynu a byddai angen archebu paneli a baner. Esboniodd fod bwriad i dynnu mwy o sylw at Lên Natur.

Dywedodd Rob Evans ei fod yn ystyried y dull gorau o hyrwyddo’r Gymdeithas ymhlith dysgwyr yn yr Eisteddfod.

Dywedodd yr Ysgrifennydd ei fod yn disgwyl ymateb oddi wrth Iestyn Evans o Gyfoeth Naturiol Cymru ynglŷn â rhoi darlith y Gymdeithas. Adroddodd hefyd iddo ddechrau ymholi ynglŷn â Rhestr Testunau Eisteddfod Llŷn ac Eifionydd.

ii) Is-bwyllgor Llên Natur

Dywedodd Duncan Brown fod y pandemig Covid wedi effeithio ar brosiect Llên Natur. Adroddodd ei fod yn gobeithio symud ymlaen gyda gwaith ar ddadansoddi dyddiaduron Owen Edwards yn fuan. Diolchodd i’r trawsgrifwyr

Adroddodd am y cynnydd yn llunio’r rhestr o enwau gwyfynod meicro a chadarnhawyd ei fod yn bwriadu anfon y rhestr at y *Natural History Museum*.

Dywedodd Dafydd Lewis fod Golygydd Yr Wylan (Penrhyndeudraeth a’r cylch) wedi gofyn caniatâd i ddefnyddio materion o dudalennau canol y Naturiaethwr, sy’n dangos detholiad o eitemau o Fwletin “Glas”. Dywedodd y Cadeirydd ei bod yn falch o glywed bod y Gymdeithas y derbyn sylw.

iii) Y Trysorydd

Cyfeiriodd y Trysorydd at y fantolen a ddosbarthwyd drwy e-bost. Dywedodd fod £51,059.71 yng nghyfrif banc HSBC a bond Banc Hodge ar 13eg Chwefror 2022. Dangoswyd gwariant o £221.83 ers 15.11.2021 ar gostau banc, gwaith ar wefan Llên Natur ac argraffu “Glas”. Tynnwyd sylw at incwm o £1,107.25 gan gynnwys llog banc, taliadau aelodaeth a’r swm a dderbyniwyd o ganlyniad i gau cyfrif Llên Natur. Rhestrwyd gwerth tua £9,522 o eitemau y disgwylid eu talu yn y dyfodol agos, gan gynnwys argraffu’r cylchgronau, costau’r Eisteddfod, yswiriant, cynnal gwefannau, costau’r PG a gwobr i’r gystadleuaeth er cof am Tom Jones yn Eisteddfod yr Urdd.

Nodwyd i’r HSBC gynyddu costau bancio i sefydliadau di-elw’n ddiweddar.

Wrth ateb cwestiwn Dafydd Lewis dywedodd y Trysorydd na dderbyniwyd arian oddi wrth “*Publishers’ Licensing Services*”. Mynegwyd amheuaeth bod y Gymdeithas wedi cofrestru’r llyfrau a gyhoeddwyd ganddi, sef pedair rhestr enwau a dau lyfr teithiau. Dywedwyd efallai nad oedd rhifau ISBN arnynt. Penderfynwyd egluro’r sefyllfa (**pwynt gweithredu**).

iv) Yr Ysgrifennydd Aelodaeth

Adroddodd Rob Evans iddo dderbyn 15 cyfeiriad e-bost o ganlyniad i’w apêl mewn llythyr a anfonwyd gyda’r cylchgronau. Awgrymodd ddefnyddio llythyr tebyg i ofyn i aelodau sicrhau bod eu cyfeiriadau e-bost yng nghronfa ddata’r Gymdeithas yn gywir. Dywedodd ei fod wedi parhau â’i ymdrech i hyrwyddo teithiau cerdded yn y de ymhlith dysgwyr.

Cynigiodd Rob gynhyrchu disgrifiad ysgrifenedig o ofynion swydd yr Ysgrifennydd Aelodaeth a mynegodd ei fodlonrwydd i roi cymorth i’w olynydd. Argymhellodd storio’r gronfa ddata yn y cwmwl er hwylustod a diogelwch.

Diolchodd y Cadeirydd i Rob am ei waith.

v) Trefnyddion Gweithgareddau

Ni ddymunodd Iwan nac Hywel Madog ychwanegu at y drafodaeth gynt (gweler eitem 7).

vi) Golygydd y Cylchlythyr

Esboniodd Gwyn Roberts anawsterau cydlynu cyfraniadau gan dynnu sylw iddo gynnwys dau ddarn am agweddau gwahanol o’r un daith yn y rhifyn diwethaf. Dywedodd fel arfer byddai’n rhoi blaenoriaeth i erthygl gan arweinydd y daith. Awgrymodd sefydlu dogfen ranedig er mwyn i gyfranwyr dichonol allu gweld y darnau wedi’u cynnig.

Mynegodd y Golygydd ddymuniad i dderbyn darnau ar gyfer y gyfres “Taith i’w chofio” gyda’r bwriad o gadw rhai wrth gefn. Esboniodd ei fod yn gobeithio cyhoeddi o leiaf un darn ym mhob rhifyn a fyddai’n “codi blas” am daith i ddod. Dywedodd y byddai rhifyn mis Awst yn rhagflaenu’r Gynhadledd petai’r sefyllfa o ran Covid-19 yn caniatáu.

Trafodwyd dangos cyfeiriadau e-bost Google Workspace aelodau o’r PG ar glawr cefn y Cylchlythyr ond nodwyd bod rhaid sicrhau bod pawb yn monitro’u cyfrifon yn gyson.

Dywedodd y Golygydd iddo ddechrau cysylltu â’r holl gyfranwyr i ddiolch iddynt tuag amser cyhoeddi pob rhifyn.

Tynnodd y Trysorydd sylw nad oedd y Cylchlythyr wedi cynnwys y fantolen. Esboniodd y Golygydd fod Covid-19 wedi tarfu ar y patrwm arferol.

Diolchodd y Cadeirydd i Gwyn am ei waith gan ddweud ei bod yn falch o weld gwahanol fathau o eitemau yn y Cylchlythyr.

vii) Golygydd y Naturiaethwr

Dywedodd Dafydd Lewis iddo gynnwys erthygl arall gan ddysgwr yn y rhifyn diwethaf yn ogystal â 4 tudalen o bigion o fwletinau “Glas”.

Dywedodd y Golygydd ei fod wedi derbyn copi pdf o’r rhifyn ond nad oedd yr ansawdd yn berffaith.

Adroddodd fod adolygiad o hen rifynnau wedi dangos bod y Naturiaethwr yn arfer cyhoeddi erthyglau byrrach ac felly roedd mwy o eitemau ym mhob rhifyn. Cytunwyd ei bod yn ddymunol cynnwys erthyglau amrywiol o ran hyd.

Tynnodd Dafydd sylw y byddai’r gystadleuaeth i ddysgwyr yn digwydd eto eleni a gobeithiodd hefyd dderbyn copïau o’r erthyglau gan gystadleuwyr yng nghystadleuaeth y Gymdeithas yn yr Eisteddfod Genedlaethol.

Dywedodd iddo fachu ar y cyfle i hyrwyddo’r Gymdeithas mewn erthygl yn “Natur Cymru”.

Tynnodd Dafydd sylw iddo ddosbarthu drafft o’r llyfryn “Parchedig yr Adar – Bywyd a gwaith Harri Williams (1913 – 1983)”. Mynegodd ddiolchgarwch i Elin Landsdowne am olygu’r ysgrifau am ddim. Esboniodd fod y teulu wedi cynnig rhoi’r hawlfraint i’r Gymdeithas ond nododd bod angen egluro’r sefyllfa o ran cytundeb cyfreithiol (**pwynt gweithredu**). Dywedodd iddo dderbyn amcangyfrifon o gostau argraffu a dylunio a byddai’n ceisio cael copïau’n barod i’r Eisteddfod*.*  Cynigiwyd argraffu 250 copi i’w gwerthu am £5 a chytunwyd yn ddiwrthwynebiad.

Diolchodd y Cadeirydd i Dafydd am ei waith.

**13. GOHEBIAETH** Dim

**14 UNRHYW FATER ARALL**

i) Dywedodd yr Is-gadeirydd ei fod yn gobeithio byddai lansiad swyddogol y gyfrol am Edward Llwyd yn y gyfres “Gwyddonwyr Cymru” yn digwydd yn yr Eisteddfod. Adroddodd fod nifer o bobl yn frwdfrydig dros gyhoeddi addasiad llai academaidd o’r llyfr yn y Gymraeg. Tynnodd yr Is-gadeirydd sylw fod y cyfansoddiad yn rhestru astudiaeth o yrfa Edward Llwyd ymhlith amcanion yn y Gymdeithas. Cytunwyd y dylid mynegi cefnogaeth am gynhyrchu addasiad Cymraeg.

ii) Tynnodd yr Is-gadeirydd sylw bod tair blynedd wedi mynd heibio ers cyhoeddi Polisi Preifatrwydd y Gymdeithas ac felly dylid ei hadolygu. Cynigiodd gysylltu ag aelodau o’r PG ar ôl cwblhau ychydig o fân newidiadau (**pwynt gweithredu**).

**15. DYDDIADAU CYFARFODYDD I DDOD** 19 Mai (i’w gadarnhau)

18 Awst (i’w gadarnhau)

17 Tachwedd (cyfarfod rhithiol)

Diolchodd y Cadeirydd bawb am fynychu’r cyfarfod gan ddweud ei bod gobeithio y byddent yn cadw’n ddiogel yn y storm.